บริหารเงิน ให้รวยก่อนแก่
ใครๆ ก็อยากรวยก่อนแก่ แต่ถ้าวางแผนไม่ดีก็อาจจะแก่ก่อนรวย ยุคนี้เงินถือว่าเป็นปัจจัยที่อื้ออำนวยความสะดวกสบายให้กับเราได้มาก
8 ก.ย. 2559

เรื่อง... กันย์/ภาพ... ภัทรชัย ปรีชาพานิช
ใครๆ ก็อยากรวยก่อนแก่ แต่ถ้าวางแผนไม่ดีก็อาจจะแก่ก่อนรวย ยุคนี้เงินถือว่าเป็นปัจจัยที่อื้ออำนวยความสะดวกสบายให้กับเราได้มาก ดังนั้นการมีเงินหลักร้อยล้านนั้นนับเป็นฝันที่ยิ่งใหญ่ของคนหลายๆ คน และอิสรภาพทางการเงินแบบเศรษฐีนั้นเพียงพอที่จะล่อคนจากหลากหลายอาชีพให้อยากทำตาม แต่วิธีการที่จะทำเงินให้ได้หลายล้านนั้นก็ไม่ใช่เรื่องง่ายๆ เหมือนกัน  โดยถ้าไม่มีพื้นฐานมาก่อนนั้นทำอย่างไร? ก็ต้องทำการบ้านให้ดี จัดระบบการเงินเสียใหม่ การมีเงินล้านก็ใกล้ความจริงเข้ามาอีกขั้นหนึ่ง และมีข่าวดีมาบอก ก็คือ มีเคล็ดลับดีๆ ประสบความสำเร็จโดยเร็วมาฝากกันแบบที่เหล่าบรรดาเศรษฐีมีเงินเขาทำกัน ถ้าเราพอทำได้อนาคตก็คงจะได้รวยก่อนแก่เป็นแน่แท้ค่ะ
1.หาที่ปรึกษาโดยเป็นคนที่เคยเป็นอย่างเรามาก่อน
ผู้ที่จะให้คำปรึกษานั้น สามารถเป็นพันธมิตรที่ยิ่งใหญ่ที่สุดของคุณในการเดินทางไปสู่การทำเงินล้านของคุณ ถ้าคุณมีคนที่คุุณมองหาแล้วเป็นคนที่เคยทำมันก่อนเหมือนกับคุณ คุณจะสามารถได้รับข้อมูลเชิงลึกที่มีคุณค่าอย่างแท้จริง และจะสามารถสร้างความแตกต่างให้กับความสำเร็จของคุณอย่างรวดเร็ว
2.คุณไม่จำเป็นต้องสมบูรณ์แบบ
คุณไม่จำเป็นต้องสมบูรณ์แบบหรือทำงานสมบูรณ์แบบทุกครั้ง แต่คุณจะต้องทุ่มเท ศึกษา ทำการบ้าน อย่างหนัก เรียนรู้จากความผิดพลาดของคุณอย่างไม่เคยยอมแพ้ ถ้าคุณล้มเหลวก็ไม่เป็นไรเป็นบทเรียน เพราะมันจะช่วยคุณในระยะยาว
3.สร้างความสำเร็จจากก้าวเล็กๆ รวมกัน
ยากที่คุณจะได้เงินล้านในการซื้อขายครั้งเดียว หรือในชั่วข้ามคืน คุณอาจจะต้องใช้เวลา โดยการสะสมกำไร ตั้งแต่ 100, 1,000 ไปเรื่อยๆ จนให้ครบล้าน มันไม่สำคัญเลยว่า คุณนั้นเริ่มแล้วได้เท่าไหร่ แต่ที่สำคัญคุณจะเริ่มทำมันเมื่อไหร่ และทำต่อไปอย่างไม่หยุดยั้ง
4.หาวิธีอื่นมาใช้บ้าง
มีนักลงทุนจำนวนมากที่เสียเงินจำนวนมากและล้มเหลวในตลาดหุ้น เพราะพวกเขาไม่ได้คิดนอกกรอบเดิมๆ เลย คุณจะสำเร็จมากขึ้น ถ้าศึกษาหาวิธีอื่นๆ มาใช้บ้าง เช่น รู้วิธีเพิ่มทุน Cut-loss หรือแม้แต่ Short Selling ซึ่งวิธีเหล่านี้จะสามารถสร้างความแตกต่าง และช่วยให้คุณบรรลุเป้าหมายของคุณได้เร็วขึ้น หรือถ้าไม่ชอบแบบเสี่ยงสูงกำไรมาก ก็อาจจะออมหุ้นสะสมไปเรื่อยๆ ไม่ว่าหุ้นจะขึ้นหรือลง คุณก็ไม่หวั่นไหวซื้อแบบเฉลี่ยไปเรื่อย ผลตอบแทนก็น่าพอใจอาจจะไม่มากมายพรวดพลาดแต่สร้างรายได้สม่ำเสมอดีกว่าฝากธนาคารทั่วไปเยอะเลย
5.อย่าคาดหวังความสำเร็จชั่วข้ามคืน
คุณจะไม่ถึงเป้าหมายของคุณเพียง ไม่กี่วัน สัปดาห์ หรือเดือน อย่าไปเน้นเกี่ยวกับความรวดเร็วที่คุณจะบรรลุเป้าหมายของคุณ คุณควรมุ่งเน้นไปที่การเรียนรู้ และสร้างฐานความรู้ของคุณให้แน่นก่อน มันจะช่วยให้คุณสร้างรากฐานที่มั่นคงสำหรับความสำเร็จในอนาคต โปรดจำไว้ว่าผลกำไรเป็นผลมาจากการศึกษาอย่างแท้จริงนั้นมั่นคงและยั่งยืน รวยช้าแต่รวยมั่นคงถาวรดีกว่า
6.ทำงานให้หนักกว่าคนอื่น
พวกเราหลายคนต้องการสิ่งที่คนอื่นมี แต่ไม่เข้าใจว่าเขาได้สิ่งเหล่านั้นมาได้อย่างไร มันไม่สำคัญว่าคุณจะเริ่มต้นจากศูนย์ หรือครอบครัวจะมีเงินมากมาย เพื่อบรรลุเป้าหมายของคุณ คุณจะต้องยอมรับว่าคุณจะต้องทำงานหนักกว่าคนอื่นเพื่อประสบความสำเร็จเนื่องจากต้นทุนชีวิตคนเราไม่เหมือนกัน แค่มุ่งมั่นตั้งใจทำไปเรื่อยๆ อาจจะไม่ถึงกับรวยมากแต่ก็มีใช้สม่ำเสมอแน่นอน
7.คุณต้องมีความกระตือรือร้น
คุณต้องท้าทายตัวเอง ว่าคุณต้องเป็นคนที่ดีที่สุดที่คุณสามารถเป็นได้ และคิดว่าผลตอบแทนนั้นเป็นผลประโยชน์รองลงมาที่คุณจะได้รับ คุณต้องจินตนาการไปเลยว่า จุดสูงสุดที่คุณอยากเป็นนั้นเป็นอย่างไร ตั้งเป้าหมายในชีวิตให้ชัดเจนว่าภายในอายุ 40 ปี ต้องมีเงินเก็บ 3 ล้านบาท ภายในอายุ 50 ปี ควรจะมีเงินและสินทรัพย์อื่นๆ ไม่น้อยกว่า 10 ล้านบาท แบบนี้เป็นต้น เมื่อวางเป้าหมายชัดคุณจะมีกรอบและแผนที่ชีวิตที่จะเดินไปอย่างแน่นอน
8.เลือกช่องทางบริหารเงินที่หลากหลาย 
แบ่งไปลงทุนในอสังหาริมทรัพย์บ้าง เช่น การซื้อคอนโด บ้าน ให้เช่า หรือมีที่ดินแปลงเล็กๆ สักแปลง ไปซื้อกองทุนหุ้น หรือเปิดพอร์ตออมหุ้น ซื้อพันธบัตรต่างๆ สลากออมสิน สลาก ธ.ก.ส. สะสมทีละเล็กทีละน้อยไปเรื่อยๆ ลงทุนหลายๆ แบบเพื่อกระจายความเสี่ยง ไม่เทน้ำหนักไปอย่างใดอย่างหนึ่งมากเกินไป ผ่านไปสัก 5-6  ปี อานุภาพของการทบต้นทบดอกจะทำให้คุณแปลกใจกับผลรับที่ได้ และจะทำให้คุณมีกำลังใจที่จะออมต่อไปอย่างไม่หยุดยั้ง
9.เลือกการลงทุนให้เหมาะสมกับวัย
หากคุณอยู่ในวัยไม่เกิน 35 ปี ก็เลือกการลงทุนที่มีความเสี่ยงสูงแต่ผลตอบแทนดีได้ หากเจอจังหวะไม่ดีพลาดพลั้งคุณก็จะลุกขึ้นสู้ใหม่ได้เพราะยังมีเวลา แต่ถ้าอยู่ในวัย 45-50 ปี ซึ่งถือเป็นวัยก่อนเกษียณก็ยังพอเสี่ยงได้แต่อย่าสูงมากนัก เอาแค่พอเสี่ยงปานกลาง แม้มีโอกาสแก้ตัวแต่ก็เหลือเวลาอีกแค่ 10 ปี อย่าเสี่ยงนักจะดีกว่า ในวัย 55 ปี ลงทุนแบบพอเหมาะพอสม คือ พอได้แบบว่าดีกว่าฝากกินดอกเบี้ย แต่อย่าเสี่ยงมากเก็บเงินก้อนใหญ่ไว้ให้แน่นอนดีกว่าลงทุนแบบพอหอมปากหอมคอ
10.วางแผนการเงินไว้แต่เนิ่นๆ 
ยิ่งเริ่มเร็วยิ่งมีเวลาทำได้สบายๆ พออายุ 30 ปี ก็เริ่มมองภาพตัวเองให้ออกว่าคุณอยากเห็นภาพหลังเกษียณของตัวเองเป็นอย่างไร เช่น อยากอยู่บ้านชานเมืองหรือต่างจังหวัด ทำสวนปลูกต้นไม้ใช้ชีวิตช้าๆ สบายๆ มีเวลาอ่านหนังสืออยู่บ้าน หรืออยากมีร้านอาหารเล็กๆ น่ารัก พอมีรายได้และได้เจอผู้คนพอคลายเหงา จากนั้นก็วางแผนเลย เตรียมกันเงินออกออมไว้เพื่อเริ่มซื้อที่สัก 1-2 ไร่ พร้อมปลูกบ้านหลังเล็กๆ ในวงเงิน 4 ล้านบาท เขียนผังการเงินไว้คร่าวๆ ว่าจะใช้เวลาเก็บ 8 ปี หารออกมาเป็นรายเดือนจะต้องเดือนละเท่าไหร่ เอาเงินออมไปลงทุนต่อในรูปแบบใด ถึงได้ไม่ตรงเป้าแต่คุณจะทำฝันให้เป็นจริงได้ง่ายขึ้น 
เคล็ดลับเหล่านี้ไม่ได้เป็นสิ่งเดียวที่ทำให้คุณประสบความสำเร็จ คุณต้องเอาใจใส่และทุ่มเทกับงานอย่างหนัก ถ้าคุณทำได้ คุณก็อาจพบว่าตัวเองนั้นประสบความสำเร็จเร็วกว่าที่คิด สู้ๆ กันนะคะ